
DIRBTINIO INTELEKTO NAUDOJIMO TVARKOS KRETINGOS RAJONO
SAVIVALDYBĖS ADMINISTRACIJOJE APRAŠAS

I SKYRIUS
BENDROSIOS NUOSTATOS

1. [bookmark: _GoBack]Šis Dirbtinio intelekto naudojimo tvarkos Kretingos rajono savivaldybės administracijoje aprašas (toliau – Aprašas), kurio privalo laikytis visi Kretingos rajono savivaldybės administracijos darbuotojai, reglamentuoja dirbtinio intelekto (toliau – DI) priemonių naudojimą Kretingos rajono savivaldybės administracijoje (toliau – Administracija).
2. DI naudojimo tvarka nustato pagrindinius dirbtinio intelekto naudojimo nuostatus Administracijoje, siekiant skatinti atsakingą, etišką ir saugų DI taikymą visuose veiklos sektoriuose.
3. DI naudojimo tvarkos tikslas – užtikrinti, kad DI įrankių naudojimas nepažeistų darbuotojų, tiekėjų, gyventojų ar įstaigų teisių, o taip pat būtų suderintas su Lietuvos Respublikos asmens duomenų apsaugos įstatymo (toliau – BDAR) reikalavimais, konfidencialios informacijos apsauga, intelektinės nuosavybės teisių laikymusi, techninės ir etinės atsakomybės principais.
4. Šiame Apraše vartojamos sąvokos:
[bookmark: bookmark12]Dirbtinis intelektas (DI) – skaitmeninės sistemos ar modeliai, gebantys atlikti užduotis, kurios įprastai reikalauja žmogiškojo intelekto, geba prognozuoti, klasifikuoti, apdoroti kalbą ar vaizdą, generuoti tekstą ir kitą turinį. DI sistemos dažnai mokomos naudojant didelius duomenų rinkinius.
Generatyvinis dirbtinis intelektas (generatyvinis DI) – DI technologijos pogrupis, gebantis sukurti naują turinį (tekstą, vaizdus, garsą ar kodą) remiantis duomenų modeliais, užklausomis ar instrukcijomis.
Generatyvinio DI įrankiai – skaitmeninės platformos ar programos (ChatGPT, Copilot), kuriose įdiegtos generatyvinio DI funkcijos, leidžiančios vartotojams kurti turinį naudojant natūralią kalbą ar kitą sąveikos formą.

[bookmark: bookmark17][bookmark: bookmark18]II SKYRIUS
[bookmark: bookmark2][bookmark: bookmark3]BENDRIEJI DIRBTINIO INTELEKTO NAUDOJIMO PRINCIPAI

5. DI įrankių naudojimas Administracijoje grindžiamas šiais pagrindiniais principais:
5.1. visuotino taikymo – taikomi visiems Administracijos darbuotojams:
5.1.1. jie nuolat peržiūrimi ir tobulinami;
5.1.2. jie orientuoti į technologijų naudą, jų saugų bei atsakingą taikymą;
5.2. skaidrumo principas – viena pagrindinių dirbtinio intelekto naudojimo sąlygų. Skaidrumas šiuo atveju reiškia, kad asmenys turi aiškią, suprantamą ir prieinamą informaciją apie tai, kaip veikia DI sprendimai, kokius duomenis jie naudoja, kokius sprendimus priima ir kokią įtaką daro žmonių kasdieniam gyvenimui;
5.3. atviro diegimo principas – visi DI sprendimai, kurių poveikis pasiekia išorės naudotojus (gyventojus, paslaugų gavėjus), turi būti:
5.3.1. viešai dokumentuoti, nurodant tikslą, veikimo logiką ir atsakingus padalinius;
5.3.2. prieš pradedant naudoti – įvertinti rizikos lygiu (žiūrėti 3 skyrių apie saugumą); 
[bookmark: bookmark19][bookmark: bookmark20]5.3.3. patalpinti Administracijos tinklalapyje, asmens duomenų apsaugos skiltyje;
5.4. prieinamumo principas – informacija apie DI sistemas turi būti pasiekiama asmenims, kuriems ji aktuali, pateikta paprasta kalba, kartu su kontaktu, kur galima kreiptis dėl paaiškinimų, jei sistema veikia paslaugose (pokalbių robotai, e-paslaugos), turėtų būti pridėtas paaiškinimas, kaip veikia šis įrankis;
5.5. paaiškinamumo principas – visi DI sprendimai turi būti paaiškinami asmenims suprantamu būdu, rekomenduojama naudoti paaiškinamumo priemones:
5.5.1. kodėl sistema pasiūlė šį atsakymą;
5.5.2. kokie duomenys galėjo įtakoti rezultatą;
[bookmark: bookmark21]5.5.3. kokie yra žmogaus sprendimo įsikišimo taškai.
6. Jeigu naudojamas generatyvinis DI – turi būti aiškiai pažymėta, jog tai ne žmogaus tekstas, o automatizuota generacija.
7. DI naudojimas yra ne tik technologinis sprendimas, bet ir viešo pasitikėjimo klausimas, todėl Administracija turi rodyti pavyzdį, kaip integruoti naujas technologijas nepažeidžiant teisių, saugumo ir atskaitomybės principų.
[bookmark: bookmark22][bookmark: bookmark23]
III SKYRIUS
DIRBTINIO INTELEKTO NAUDOJIMAS

8. Siekiant užtikrinti, kad dirbtinio intelekto įrankių naudojimas nepažeistų kibernetinio saugumo įstatymo, privatumo ir teisinių reikalavimų, Administracijos darbuotojai privalo laikytis šių sąlygų:
8.1. DI produktus darbuotojai gali naudoti tik po to, kai jie susipažino su BDAR reikalavimais, kibernetinių incidentų valdymo tvarkos aprašu ir DI naudojimo tvarkos aprašu;
8.2. naudoti tik tuos įrankius, kurie yra įtraukti į Administracijos patvirtintų DI įrankių sąrašą (1 priedas);
8.3. jei naudojamas DI įrankis nėra įtrauktas į Administracijos patvirtintų DI įrankių sąrašą, bet laikomas naudingu įstaigos veikloje, jis gali būti naudojamas riboto naudojimo režimu, t. y. tik tais atvejais, kai nenaudojami asmens ar konfidencialūs duomenys.
9. DI įrankio, neįtraukto į Administracijos patvirtintų DI įrankių sąrašą, derinimas vykdomas su Administracijos informacinių technologijų skyriumi (toliau – IT skyrius):
9.1. IT skyrius įvertina DI įrankio saugumą pagal įrankio vertinimo žingsnius:
9.1.1. DI įrankio identifikavimas:
9.1.1.1. pavadinimas, tiekėjas, versija;
9.1.1.2. naudojimo paskirtis (švietimas, administravimas, analizė);
9.1.1.3. DI tipo klasifikacija pagal riziką (aukšta, vidutinė, žema) vertinama pagal Europos Sąjungos DI aktą;
9.1.2. duomenų valdymo analizė:
9.1.2.1. kokie duomenys naudojami (asmeniniai, jautrūs, vieši);
9.1.2.2. duomenų kilmės patikrinimas (ar teisėtai gauti, ar nepažeidžia BDAR);
9.1.2.3. duomenų saugojimo ir perdavimo būdai (šifravimas, prieigos kontrolė);
9.1.3. techninis saugumas:
9.1.3.1. ar įrankis turi saugumo sertifikatus (ISO/IEC 27001);
9.1.3.2. ar įrankis palaiko audito žurnalus ir retrospektyvų prisijungimų stebėjimą;
9.1.4. rizikų vertinimas:
9.1.4.1. potencialių grėsmių identifikavimas (duomenų nutekėjimas, šališkumas);
9.1.4.2. rizikos poveikio ir tikimybės įvertinimas;
9.1.4.3. liekamosios rizikos dokumentavimas ir valdymo priemonių parinkimas;
9.1.5. etikos ir skaidrumo vertinimas:
9.1.5.1. ar sprendimai paaiškinami vartotojui;
9.1.5.2. ar įrankis leidžia naudotojui suprasti, kaip priimami sprendimai;
9.1.5.3. ar yra mechanizmas pranešti apie neatitikimus ar diskriminaciją;
9.1.6. testavimas ir sandbox aplinka:
9.1.6.1. ar įrankis testuotas izoliuotoje aplinkoje;
9.1.6.2. ar atliktas poveikio duomenų apsaugai vertinimas (PDAV);
9.1.6.3. ar dokumentuotas testavimo scenarijus ir rezultatai.
10. Administracijos darbuotojų veiksmai:
10.1. Administracijos darbuotojai, norėdami naudoti naują DI įrankį, teikia prašymą IT skyriui, kuris koordinuoja tolesnį vertinimą ir saugumo patikrą.
11. Prieš pradedant naudoti bet kokį naują DI įrankį įstaigos veikloje, būtina:
11.1. įvertinti, ar jis atitinka BDAR reikalavimus;
11.2. nuasmeninti duomenis, jei naudojami treniravimui ar analizei.
[bookmark: bookmark24]12. Papildomos gairės:
12.1. visi DI sprendimai, kurie sąveikauja su asmens duomenimis ar išorės naudotojais, turi būti įvertinti dėl kibernetinių incidentų rizikos, atitikties BDAR, ISO/IEC 27001, SOC 2 standartams.

[bookmark: bookmark41][bookmark: bookmark42]IV SKYRIUS
DI RAŠTINGUMO STIPRINIMAS
[bookmark: bookmark43]
[bookmark: bookmark44][bookmark: bookmark45]13. Siekiant sėkmingai diegti DI sprendimus būtina užtikrinti, kad darbuotojai suprastų šių technologijų principus, galimybes, rizikas ir etinius aspektus. Administracija (Administracijos saugos pareigūnas (patarėjas) pagal poreikį privalo kelti darbuotojų DI raštingumą, atsižvelgiant į jų funkcijas, kompetencijos lygį ir atsakomybės sritis.
14. Mokymų poreikių vertinimas:
14.1. bent kartą per metus atlieka DI mokymų poreikio analizę, kuri apima:
14.1.1. darbuotojų funkcijas ir atsakomybę;
14.1.2. esamą kompetencijos lygį;
14.1.3. technologinių pokyčių įtaką pareigoms;
14.2. į vertinimą turi būti įtraukti:
14.2.1. Administracijos darbuotojai;
14.2.2. duomenų ir saugumo specialistai;
14.2.3. programinės įrangos kūrėjai;
14.2.4. informacinių technologijų sistemų architektai;
[bookmark: bookmark46][bookmark: bookmark47]14.2.5. klientų aptarnavimo ir komunikacijos specialistai.
15. Mokymų programos sudarymas:
15.1. pagal poreikį parengti mokymų programas skirtingiems darbuotojų patirties lygiams:
15.2. pradedantiesiems suteikiamos bazinės žinios apie DI sąvoką, galimas taikymo sritis ir poveikį darbo veiklai;
15.3. vidutinio lygio specialistams rengiami praktiniai mokymai naudotis DI įrankiais, pokalbių robotais, automatinio teksto analizės sprendimais, dokumentų santraukomis;
15.4. pažengusiems specialistams mokymai apie DI sprendimų kūrimą, duomenų analizę, generatyvinių modelių naudojimą ir strateginį taikymą veikloje.
16. Visų lygių mokymuose turi būti aptariami šie aspektai:
16.1. DI etika;
16.2. šališkumo prevencija ir rezultatų poveikio vertinimas;
16.3. asmens duomenų apsaugos (BDAR) reikalavimai ir kibernetinis saugumas;
[bookmark: bookmark48][bookmark: bookmark49]16.4. generatyvinių DI įrankių atsakingas naudojimas ir turinio tikrinimas.
17. Mokymų įgyvendinimo rekomendacijos:
17.1. rekomenduojama naudoti pripažintas mokymų platformas: AI4Gov, LearnAI, Coursera, Microsoft Learn ar kitus šaltinius;
17.2. Administracijos saugos pareigūnas (patarėjas) pagal poreikį inicijuoja mokymus darbuotojams;
17.3. pageidautina organizuoti praktinius mokymus mažomis grupėmis, orientuotus į realius darbo scenarijus.

[bookmark: bookmark61][bookmark: bookmark62]V SKYRIUS
INTELEKTINĖ NUOSAVYBĖ IR AUTORINĖS TEISĖS

18. Naudojant generatyvinio DI įrankius (tekstui, vaizdams, garsui, kodui ar video), būtina užtikrinti, kad būtų laikomasi autorinių teisių, prekių ženklų apsaugos ir intelektinės nuosavybės principų.
19. Jeigu sugeneruotame turinyje atsiranda registruoti prekių ženklai, logotipai, firminiai pavadinimai ar stilių imitacijos, toks turinys negali būti naudojamas organizacijos veikloje be išankstinio leidimo arba suderinimo su teisėtais prekių ženklų atstovais.
20. Būtina įsitikinti, kad DI įrankiu sugeneruotas turinys nekopijuoja saugomų autorių kūrinių – tiek stilistiškai, tiek semantiškai. Ypač tai svarbu tais atvejais, kai generuojami vaizdai, imituojantys žinomų menininkų ar organizacijų vizualinę kalbą, garsiniai fragmentai, kurie atkartoja komercinį turinį, arba tekstai, parašyti specifiniu autoriniu stiliumi.
21. Rekomenduojama naudoti tik tuos generatyvinius DI įrankius, kuriuose aiškiai nurodoma turinio naudojimo licencija bei (ar) įrankio treniravime naudoti autorių teisėmis saugomi šaltiniai.
22. Kiekvienas darbuotojas, naudojantis generatyvinio DI įrankius turinio kūrimui, atsako teisės aktų nustatyta tvarka už turinio teisėtumą, tikslumą ir atitiktį autorinėms teisėms bei prekių ženklų apsaugos reikalavimams.
23. Jei sugeneruotas turinys naudojamas organizacijos vardu – atsakomybė tenka turinį patvirtinusiam padalinio vadovui arba projektą įgyvendinusiam asmeniui, kuris pateikė jį viešai ar naudojo išorinei komunikacijai.
24. Kilus ginčui ar pažeidimui, turinio naudotojas privalo pagrįsti, kad buvo naudojamas leidžiamas įrankis, įvertinta autorinių teisių rizika DI naudojimo principų pažeidimų pasekmės ir autorystės atsakomybė.
25. Dirbtinio intelekto naudojimo principai yra privalomi visiems Administracijos darbuotojams. Bet koks DI naudojimo principų pažeidimas gali turėti organizacinių, teisinių ar reputacinių pasekmių.
26. Pažeidus DI naudojimo principus, gali būti taikomos tokios priemonės kaip papildomi privalomi mokymai, laikinas ar nuolatinis DI įrankių prieigos apribojimas, tarnybinės nuobaudos, įspėjimas, laikinas nušalinimas nuo pareigų, darbo santykių nutraukimas ar kitų teisinių veiksmų inicijavimas. Priemonės parenkamos proporcingai pažeidimo sunkumui ir pasekmėms.
[bookmark: bookmark63][bookmark: _Hlk234841654]27. Generatyvinio DI įrankiai negali būti laikomi kūrinio autoriais. Asmuo, naudojantis tokius įrankius, privalo prisiimti visą atsakomybę už galutinį kūrinį, net jei dalis jo buvo generuota automatiškai. Vadovaujantis Lietuvos Respublikos mokslo ir studijų institucijų publikavimo etikos principais, autorius negali generatyvinio DI įvardyti kaip bendraautoriaus. Autorius lieka visiškai atsakingas už kūrinio turinį, autentiškumą ir galimus publikavimo ar etikos pažeidimus. Ši nuostata taikoma ne tik moksliniams ar viešai publikuojamiems kūriniams, bet ir visam generatyvinio DI turiniui, kuris naudojamas organizacijos vardu pranešimuose, dokumentuose, viešose kalbose ar paslaugų aprašymuose.

VI SKYRIUS
BAIGIAMOSIOS NUOSTATOS

[bookmark: _Hlk233882983]28. Aprašas gali būti pakeistas ar papildytas pasikeitus teisės aktams ar esant būtinybei. Papildytas ar pakeistas Aprašas tvirtinamas Administracijos direktoriaus įsakymu.


